
הצעת חוק לתיקון פקודת מס הכנסה (מס' 165) (פטור ממס על מלגה לסטודנט),

התשס"ח-2008 של חה"כ אלכס מילר ושל חה"כ רונית תירוש (פ/2329)
היו"ר משה גפני:

בוקר טוב. הצעת חוק של חברי הכנסת אלכס מילר ורונית תירוש. כל האחרים נהיו שרים, אמרנו את זה כבר. מי שמגיש הצעת חוק כזאת בעיקרון הופך להיות שר?

רונית תירוש:

 כן.

היו"ר משה גפני:

קודם כול אני מבקש למסור: אתמול התקיים דיון בוועדה לגבי הצו על האלכוהול, ושר האוצר לשעבר חבר הכנסת רוני בר-און אמר שהביאו את העקרונות של הצו הזה בהיותו שר האוצר פעמיים. התברר בשוליו של הדיון שהוא לא קשור לעניין, שזה כביכול לא היה, מכיוון שהדיון בעניין הזה הסתיים ברשות המסים בנובמבר 2009 כאשר הוא כבר לא היה שר אוצר. 

רונית תירוש:

 אמרתי לו ? כי בקדימה בהמשך היום הוא המשיך לדבר על זה.

היו"ר משה גפני:

הוא ביקש ממני לדבר ראשון ואמר שהוא צריך ללכת לברלוסקוני.

אמנון כהן:

מה הקשר לברלוסקוני?

היו"ר משה גפני:

זה מה שהוא ביקש ממני, ובהיותו שר אוצר לשעבר אפשרתי לו לדבר ראשון ובאריכות רבה. אבל הוא לא שמע אחר כך את המשך הדיון כי לא היה כאן, כי יצא שכאילו הוא לא אמר אמת. הוא אמר שפעמיים זה הגיע אליו, ולמעשה, הוא כבר לא היה שר כשהנוסחה הזאת גובשה ברשות המסים. הוא בא אליי אתמול ואמר לי חד משמעית שהדיון היה אצלו ב-2008 פעמיים. הוא גם קישר אותי עם איימי מעוזריו שהוא היום בשוק הפרטי, אז אני לא יכול לגשת אליו יותר. אבל הוא אמר לי שהכול ממוסמך. אמרתי לו שיביא לי את המסמכים כדי שאתקן את זה עד שבסוף החלטתי שאני לא מחכה למסמכים. הוא אמר לי שזה ממוסמך, וכל מי שרוצה לדעת – אני מביא את דבריו ולא משיג עליהם. הוא אמר שזה היה אצלו פעמיים בדיון, ואמר שצריך לעשות עבודה בעניין האלכוהול. מכיוון שאנחנו כולנו מסכימים לעיקרון הזה- -

אמנון כהן:

הוא אמר שביקשו ממנו, והוא דחה על הסף את הדיונים.

היו"ר משה גפני:

היה אצלו דיון בהיותו שר אוצר. אני מצטט אותו פחות או יותר. מכיוון שאנחנו כולנו מסכימים על העיקרון של הדברים האלה אין מחלוקת, אלא המחלוקת היא רק אם הוא אמר אמת או לא. אז אני אומר שהוא אמר אמת.

אמנון כהן:

 מאיזו בחינה?

היו"ר משה גפני:

 משום בחינה. 

רונית תירוש:

 אני ממש עוד לא התעוררתי, כנראה. 

היו"ר משה גפני:

השר לשעבר רוני בר-און אמר שהנושא של האלכוהול היה אצלו פעמיים בדיון ב-2008 בהיותו שר האוצר.

אמנון כהן:

 זה לא מה שהוא אמר פה.

היו"ר משה גפני:

מה שהוא אמר פה. במהלך הדיון כשהוא כבר לא היה נוכח – לא מכיוון שאני אמרתי לו ללכת, אלא מכיוון שהוא הלך- -

אלכס מילר:

 אז אמר.

אמנון כהן:

 לא, זה לא פשוט, מה זה "אמר"? הוא שר האוצר לשעבר.

היו"ר משה גפני:

 בואו לא נהפוך את זה לעוד נושא. 

על כל פנים, הוא טוען שהדיון העקרוני היה אצלו פעמיים; הוא דחה את זה וביקש לעשות דיון יותר ממצה.

אמנון כהן:

הוא אמר שהוא דחה על הסף. הוא אמר, או שיש לו מסמכים- - -

היו"ר משה גפני:

חבר הכנסת אמנון כהן, בוא נסיים את העניין הזה. 

אמנון כהן:

 אתה העלית.

היו"ר משה גפני:

בסדר, אני מביא את דבריו, ואני מאמין לו.

אמנון כהן:

 גם אני ישבתי פה.

יצחק וקנין:

גאולה לעולם לא תהיה, בטוח.

היו"ר משה גפני:

תהיה גאולה. אולי לא בגלל זה, אבל תהיה גאולה.

יצחק וקנין:

 מזה לא תהיה גאולה לעולם.

היו"ר משה גפני:

זה מה שאומר השר לשעבר רוני בר-און. מה שהוא אמר לי זה אמת, ואנחנו ממשיכים הלאה. 


שר אוצר לשעבר אומר את הדברים. הוא לא נכח. צריך לתקן את הדברים, ותיקנתי אותם. אני לא יודע מה אתם רוצים.

אמנון כהן:

 אפשר הצעה לסדר?

יצחק וקנין:

 אני מבין שכבוד היושב ראש מוודא הריגה. 

אמנון כהן:

 אני מוחה על הדברים האלה.

היו"ר משה גפני:

גם כשאני רוצה לעשות משהו טוב מקלקלים לי.

רונית תירוש:

 זה היה לפרוטוקול, זה בסדר.

היו"ר משה גפני:

אני אומר את זה לא בציניות, אלא באופן אמיתי. הוא אמר את הדברים, אני מקבל אותם.

רונית תירוש:

 איך אפשר יהיה להאמין לבועז סופר מהיום והלאה?

היו"ר משה גפני:

עזבי את העניין הזה. שר לשעבר, חבר כנסת אומר את הדברים, ואני מקבל אותם. יכול להיות שאין סתירה בין הדברים. יכול להיות שהיה דיון עקרוני אצלו ב-2008, ובאמת העבודה ברשות המסים הסתיימה בנובמבר 2009. 

רונית תירוש:

 יכול להיות.

יצחק וקנין:

 רק בן ישיבה יכול לפלפל כמוך.

היו"ר משה גפני:

למה אתם לא כמו רב לוי יצחק מברדיצ'ב ללמד זכות על כלל ישראל, שכולם אמרו אמת? מה יש?

אלכס מילר:

 שר האוצר לשעבר, אף על פי שלא נמצא כאן, קיבל כבר רבע שעה של שיחה עליו. 

היו"ר משה גפני:

ובכן, הצעה לסדר של חבר הכנסת אמנון כהן, בבקשה.

אמנון כהן:

אדוני היושב ראש, אני מוטרד מכך שמתנהלת חקירה בפסגות שהוא אחד הגופים הפיננסיים הגדולים בשוק. אני חרד לקופות הגמל ולקרנות הנאמנות של הציבור, ולא מן הנמנע שגם ועדת כספים צריכה לתת את דעתה ללמוד את הסוגיה אם אין סכנה כאן לכספי הציבור. לכן אני מבקש, אדוני, למצוא את הזמן המתאים, כמובן, בתיאום הרשות לניירות ערך שחוקרים את הנושא. יש רגישות רבה, אבל אני חרד לכספי הציבור, ולכן אני מבקש לקיים דיון ועדכונים כדי לראות שהכול בסדר כי יש פה מנהלים שקיבלו הרבה כסף על כך שהריצו מניות ועשו דברים. אותם מנהלים גם דיברו כשדיברו אחרים – כל מיני אנשים ש- - - להביא כסף מהבית אם יש כשלים. גם פה אנחנו צריכים לראות אם הם מנהלים את עבודתם ושכספי ציבור לא בסכנה. 

היו"ר משה גפני:

תודה רבה. אני אדבר היום עם זוהר גושן, יושב ראש הרשות לניירות ערך. אני מקבל את הבקשה שלך. אנחנו נראה לגבי קיום דיון, כי אני בכל זאת רוצה לדבר איתו. אני גם אמור לפגוש אותו. בכל אופן זה נושא מאוד רגיש, זה נוגע לחלק גדול מאוד מאזרחי המדינה. נחליט אם לשים את זה על סדר היום – כן או לא, אני אדבר איתו, ונחליט לפי זה.

אמנון כהן:

בהצעה הקודמת שלי לפני שבועיים בקשר לבנק לאומי דיברנו שנעשה דיון. גם על זה?

היו"ר משה גפני:

חוץ מהצעות החוק שלך והצעות לסדר, אני אוכל לדון בעוד משהו בוועדה?

אמנון כהן:

 הכול לשיקול דעתך, אדוני היושב ראש. אני מעלה - -

היו"ר משה גפני:

כנראה, גם את זה נעלה.

יצחק וקנין:

כבוד היושב ראש, צריך לתת לו עדיפות כי הוא כהן.

אמנון כהן:

 אני מעלה צורך ציבורי, אדוני. 

היו"ר משה גפני:

זה באמת נושאים חשובים. אני לוקח אותם בכובד ראש.

אמנון כהן:

 גם החקיקות- - -

היו"ר משה גפני:

אני עובר להצעת חוק לתיקון פקודת מס הכנסה. רשות המסים כאן?

קריאה:


כן.

אלכס מילר:

אדוני היושב ראש, אפשר הערה לסדר בקשר לחוק?

היו"ר משה גפני:

כן. 

אתה לא רוצה לשמוע את רשות המסים?

אלכס מילר:

 החוק שמדובר עליו אנחנו דנים עליו כבר מהכנסת ה-17. אני חושב שנתנו זמן מעל ומעבר לרשות המסים ולמי שמייצג את האקדמיה, לנהל משא ומתן ולהגיע להסכמות. 

ממה שהובהר לי היום אין הסכמה מלאה לנוסח החוק. בגלל זה, ולפי הסיכום שלי עם יושב ראש הקואליציה, אדוני היושב ראש, אם לא תהיה הודעה דרמטית על הסיכום - -

אמנון כהן:
למה דרמטית?

אלכס מילר:

 הודעה רגילה. 

אדוני היושב ראש, אני נשאר עם הנוסח המקורי. גם לפי מה שידוע לי, כאשר הצבענו בקריאה ראשונה על הנוסח המקורי, הוועדה המליצה שהחוק לא יהיה תקציבי. לכן מבחינתי, בסיכום עם יושב ראש הקואליציה, אשמח אם נצביע היום על החוק כנוסח מקורי, אלא אם יהיו שינויים בהסכמה עם האקדמיה. אז נמשיך הלאה, ואני מאמין שהחוק יעבור גם במליאת הכנסת בלי בעיה.

היו"ר משה גפני:

חבר הכנסת מילר, היום לא תהיה הצבעה, ואני אסביר לך מדוע. אני נתבקשתי גם על-ידי העוזר של שר האוצר וגם על-ידי מנהל רשות המסים לדחות את הדיון היום מכיוון שרשות המסים נמצאת בימי עיון, ועוזרו של שר האוצר שעוסק בניסוחים הסופיים של החוק הזה נמצא בחו"ל יחד עם השר.

אלכס מילר:

אבל עשית את זה לפני שלושה שבועות.

היו"ר משה גפני:

אתה רואה שאני מביא את זה מיד אחרי שלושה שבועות, והדיון מתקיים.

רונית תירוש:

לפי לוח הזמנים של השר או של העוזרים של השר. 

היו"ר משה גפני:

לא דחיתי את הדיון. יש עוד סעיפים שצריך לברר. צריך לשמוע את עמדתה של רשות המסים. אני לא מקל ראש בעניין הזה. 

רונית תירוש:

יש טלפונים.

היו"ר משה גפני:

חברת הכנסת תירוש, החוק הזה מתגלגל- -

רונית תירוש:

 הרבה זמן.

היו"ר משה גפני:

- - לא בתקופת הקדנציה שלי- -

רונית תירוש:

 נכון. ייאמר לזכותך.

היו"ר משה גפני:

- - לקחתי את החוק, העברתי אותו ברציפות- -

רונית תירוש:

 נכון.

היו"ר משה גפני:

- -הבאתי אותו לכאן, קיימנו על זה דיון לקריאה שנייה ושלישית- -

אמנון כהן:

 יישר כוח, אדוני היושב ראש.

היו"ר משה גפני:

אל תגיד לי, "יישר כוח". ביום-יום אתה יכול לומר לי "יישר כוח", מה אתה אומר לי פה "יישר כוח"? על פנים, הבאתי אותו, אני לא נעתר לבקשות לא לקיים דיון מפני שעדיין יש סוגיות - -

טמיר כהן:


הות"ת - - -

היו"ר משה גפני:

נכון, הוא מזכיר לי, האמת היא שגם הות"ת ביקשו, יש מכתב שלהם. יש כאן מכתב של יושב ראש הות"ת שהם נמצאים בישיבה מיוחדת של הות"ת בעניין תקציב מערכת ההשכלה הגבוהה לשנת הלימודים תש"ע. זה מכתב שהגיע לפני יומיים.

אמנון כהן:

 הם רוצים להשתתף בדיון.

היו"ר משה גפני:

 הם ביקשו שלא אקיים את הדיון. אני אמרתי "לא" באל"ף רבתי – הדיון יתקיים, כמו שאמרנו אז, לאחר שלושה שבועות. לצערי הרב, עדיין לא הגיעו להסכמה סופית של העניין, אבל אני מעריך שבתוך מספר ימים אנחנו נצביע על החוק.

רונית תירוש:

 מצוין.

אלכס מילר:

אדוני היושב ראש, אני מקבל את עמדתך, אבל אני חושב שהגיע הזמן שכנסת ישראל תתנהל לפי זמנה, ולא לפי זמנם של הפקידים.

אמנון כהן:

 זה בדרך כלל קורה ככה.

היו"ר משה גפני:

יש לי כל כך הרבה טענות, זאת לא הטענה המרכזית. אני אביא לך טענות אחרות יותר מהותיות.

אלכס מילר:

 לוח הזמנים נקבע שבוע לפני.

היו"ר משה גפני:

אני פותח את הדיון. עורכת הדין מיכל דויטש. מה עמדתה של רשות המסים לגבי מה שעלה- -

מיכל דויטש:

אני רוצה להתנצל שיצאתי. קיבלתי טלפון מהות"ת.

היו"ר משה גפני:

מדובר על כך שעד שלושה תגיעו עם נוסח מוסכם לאור כל הדיונים שהתקיימו עם כל הנושאים. הבנתי שהגעתם לאיזושהי נוסחה, אלא שטכנית ביקשתם לדחות את הדיון – אתם, הות"ת, שר האוצר או עוזריו, יותר נכון. אבל בעצם אילולא זה היום היינו יכולים להצביע על נוסח שהגעתם אליו?

מיכל דויטש:


עד לפני חמש דקות הייתי עונה שכן. קיבלתי כרגע טלפון מהות"ת שהם בודקים עוד משהו בהצעה שלנו. לאור העובדה שעוזר השר שדיברת עליו- -

היו"ר משה גפני:

שני עוזרים דיברו איתי- -

מיכל דויטש:

- - שמטפל - -

 היו"ר משה גפני:

אחד שמטפל ואחד שמטפל בזה שמטפל.

מיכל דויטש:

- - בניסוח הסופי של הדבר הזה. צריך לחזור אליו באיזשהו עניין. אנחנו שלחנו ליועצת המשפטית של הוועדה לעיון את מה שחשבנו שהוא הסיכום, שמדבר על הגבלת סכום והגבלה של שנים למסטרנטים ודוקטורנטים, כאשר הוספנו להצעה של הוועדה פטור ממס שכר. ההצעה של הוועדה דיברה רק על פטור במס הכנסה, ואנחנו הצענו גם פטור ממס שכר, לפי חוק מע"מ. אם אנחנו מדברים על סכום פטור של 4,500 שקלים לדוקטורנט, לפי הגדרות הפקודה, אנחנו מדברים על כך שההכנסה החייבת מתחילה לאחר הפטורים, ולכן כל סכום שיבוא אחרי כן – נניח גבר ללא ילדים, תושב ישראל, בלי נקודות זיכוי מיוחדות, אלא 2.25 יחידות, לא ישלם מס עד 9,000 שקלים מהטעם שנקודות הזיכוי מעלות את סף המס למעלה. לכן גבר דוקטורנט – עד 9,000 שקלים לא ישלם מס; אישה עם ילד אחד – כמובן, 12 אלף שקלים, מהטעם שסף המס הרבה יותר גבוה, ויש לה נקודות זיכוי גם מעצם היותה אישה עם ילדים. אנחנו מציעים גם פטורים ממס שכר על אותו סכום שפטור, לפי פקודת מס הכנסה. 

היו"ר משה גפני:

יש פה נציגים מהסגל הזוטר?

דני מישורי:


כן.

היו"ר משה גפני:

מה עמדתכם לגבי מכון הרטמן ומכוני המחקר התורניים?

מיכל דויטש:

גם משיחות שקיימנו עם הנציגים, אנחנו מדברים על מכונים שאין ספק שההתנהלות בהם אין מקומה בחקיקה, אלא בשומה. כבר כשהגיעה הצעת החוק הזאת היא ביקשה לטפל בנושא האפור. כולם הסכימו שמי שמקבל מלגות הצטיינות או מלגות על עצם זה שהוא לומד, זה בכלל לא נמצא בבסיס המס. הוא יכול לקבל גם מיליון שקל בחודש, אבל אם כל מה שהוא עושה- - 

היו"ר משה גפני:

 לא זה שאלתי, ולא זה נושא הדיון.

מיכל דויטש:

הנושא השני- -

היו"ר משה גפני:

למה הכנסת את זה בכלל? מי דיבר על זה?

מיכל דויטש:

אני מנסה לבסס את- - 

היו"ר משה גפני:

מדובר על מכון הרטמן?

מיכל דויטש:

אנחנו עדיין לא הצלחנו להבין. אם האיש רק יושב ולומד אז לא מדובר בהכנסת עבודה, ובכלל לא מדובר על - - - בבסיס המס. הדברים האלה נבדקים שומתית – מה עושים אותם אנשים שנמצאים שם. יש כאלה שהציגו לנו משרה מלאה- - 

היו"ר משה גפני:

מי נמצא ממכון הרטמן? מה הסטודנט או החוק שעליו מדובר עושה במכון הרטמן? יש לכם איתו יחסי עובד-מעביד?

אלה גור:


לא. 

היו"ר משה גפני:

אז למה אתם שונים מהסטודנטים שעושים מחקר באוניברסיטאות?

אלה גור:

אנחנו לא חושבים שאנחנו שונים, אדוני. הבעיה שלנו עם הצעת החוק היא שהיא מתייחסת אך ורק לסטודנטים ולחוקרים ממוסדות להשכלה גבוהה, כהגדרתם בחוק, ומכון הרטמן לא נכנס לזה.

היו"ר משה גפני:

 לא זה שאלתי. אני שואל טכנית – מה עושה אותו סטודנט שאתם מבקשים שלא יחול מס על המלגה שלו?

אלה גור:

הוא יושב וחוקר. 

היו"ר משה גפני:

ואין יחסי עובד-מעביד, הוא מקבל מלגה.

אלה גור:

לא.

היו"ר משה גפני:

באיזה סכום?

שי אהרונוביץ':


זאת שאלה שנוגעת לשומה. זה יידון עם פקיד השומה.  

היו"ר משה גפני:

זה מה שהוא עושה?

אלה גור:

כן, אדוני.

היו"ר משה גפני:

תודה רבה. לא הבנתי את התשובה הזאת. אני מקבל את התשובה הזאת כל הזמן מהיועצת המשפטית של הוועדה, ואני לא מבין את המשפט הזה. אתה מחליט שזה שומתי, ואתה מחליט שהוא יושב מול הסטודנט? אני מחליט שלא, אני מחליט שתשבו מול מכון הרטמן כמו שאתם יושבים מול אוניברסיטת תל-אביב.

שי אהרונוביץ':

כמו שיש בהרבה סיטואציות מול רשות המס שהנישום טוען טענה מסוימת, ופקיד השומה בודק האם הטענה נכונה או לא – כך אותו דבר בנושא החוקרים באותם מכוני מחקר. הם ימצו את דינם מול פקיד השומה, ניתן גם להגיע לבית משפט, כמובן. אני לא מבין למה צריך לחוקק דבר כזה- -

אלכס מילר:

 אבל היום הם פטורים, ועכשיו אתה משנה להם- -

היו"ר משה גפני:

הם מבינים יותר טוב ממני, אני לא מבין. אתה צריך להתייחס אליי כמי שעדיין בבית ספר יסודי. אני לא מבין את התשובה הזאת. למה אתה לא יכול לעמוד כמו שאתה עומד מול אוניברסיטת תל-אביב או מול האוניברסיטה העברית? למה אתה לא יכול לעמוד מול מכון הרטמן? למה אתה עומד מול הסטודנט? הרי הוא עושה אותו דבר. 

שי אהרונוביץ':

אנחנו לא בטוחים שאנחנו יכולים למצוא קריטריונים שמתאימים לחוקק פטור מיוחד לנושא החוקרים באותם מכוני מחקר- -

היו"ר משה גפני:

אבל זה החוק. על החוק הזה אנחנו מדברים.

שי אהרונוביץ':

אנחנו חושבים שיש איתו בעיה לגבי מכוני מחקר.

היו"ר משה גפני:

למה? מה ההבד?

שי אהרונוביץ':

סטודנט שהוא דוקטורנט אני יודע באיזה מסלול הוא נמצא. אצל חוקרים זה יותר נזיל, לטעמנו.

היו"ר משה גפני:

תעמוד מול מכון הרטמן.

שי אהרונוביץ':

אני אעמוד מולו.

היו"ר משה גפני:

אז למה אתה עומד מול הסטודנט?

שי אהרונוביץ':

אני לא עומד מול הסטודנט. אנחנו עומדים על שומת ניכויים מול המכון, אנחנו הדגשנו את זה. 

היו"ר משה גפני:

למה הם שונים מכל האוניברסיטאות?

שי אהרונוביץ':

יכול להיות שהם לא היו שונים- -

היו"ר משה גפני:

הם לא שונים, אז - - -

אלכס מילר:

 היום הוא מגיע או לא?

שי אהרונוביץ':

לפעמים אנחנו מגיעים לפשרות. לפעמים אנחנו מקבלים את הטענה שאין יחסי עובד-מעביד ולא ממסים. אבל אנחנו לא חושבים שהמקום לזה הוא חיקוק. 

אלכס מילר:

לפי מה שאני יודע, הם בהסדר איתם. היום הם לא משלמים מס על המלגות.

מיכל דויטש:

מי?

אלכס מילר:

 המכונים.

מיכל דויטש:

איזה מס?

אלכס מילר:

על המלגות.

מיכל דויטש:

איזה מס? הכנסה? מס שכר?

אלכס מילר:

 כן.

שי אהרונוביץ':

אם החוקר לא עובד אז הם לא ישלמו לא מס הכנסה ולא מס שכר. 

היו"ר משה גפני:

 הבנתי. עורך דין אהרונוביץ', עורכת הדין מיכל דויטש, הבנתי. בסופו של דבר אני המחוקק ולא אתם. 

 מיכל דויטש:

ברור. אנחנו רק רוצים לעזור.

היו"ר משה גפני:

את רוצה לתת לי את זה בכתב שזה ברור?

על כל פנים, זה יהיה בחוק. כך היה בדיון הקודם – המחוקק חושב שאין הבדל. למה ההתנגדות הזאת? אתם לא יודעים מה המסלול? זה המסלול.

גברת גולדברג ממשרד התרבות, את יכולה להשכיל אותנו ולומר מה קורה מבחינת משרד התרבות לגבי מכוני המחקר?

ציפי גולדברג:


אנחנו תומכים במכוני מחקר תורניים בעלי חשיבות לאומית שעונים לקריטריונים שלנו. במסגרת התמיכה אנחנו לא נכנסים לשאלה של יחסי עובד ומעביד במכוני המחקר- -

היו"ר משה גפני:

רגע, מיכל, מה השאלה?

מיכל דויטש:

הרטמן זה לא תורני. 

היו"ר משה גפני:

לא.

אמנון כהן:

 עכשיו הנושא הוא רק תורני.

ציפי גולדברג:

הרטמן נתמך פעם על-ידי המחלקה למכונים תורניים. אפשר לחשוב שהוא כזה.

היו"ר משה גפני:

חשוב לנו לדעת. אני מודה לך שנעתרת לבקשה שלנו לבוא. אנחנו רוצים לדעת מבחינה מקצועית. הדיון פה הוא מקצועי לחלוטין מכיוון שרשות המסים טוענת שמה שנמצא במסלול של יחסי עובד ומעביד או דבר שדומה לו, לא קשור לחוק הזה; מה שלא נמצא – כן נוגע לחוק. כלומר יש לנו דיונים עכשיו מה נוגע ומה לא. לכן חשובה מאוד העמדה המקצועית שלך, מה המעמד שלהם.

ציפי גולדברג:

כמשרד ממשלתי שנותן להם תמיכה על פי קריטריונים, אנחנו לא נכנסים לשאלת אופן ההעסקה שלהם, והאם יש ביניהם יחסי עובד ומעביד. אנחנו רק בודקים שהם עומדים בקריטריונים שלנו כפי שאנחנו מגדירים מכון וכפי שאנחנו מגדירים חוקר.

העמדה שלנו היא שהחוקרים במכוני המחקר התורניים צריכים לעמוד מול מס הכנסה ולנסות לבדוק מה המעמד שלהם מולו. מה שאנחנו כן מבקשים ומה שחשוב לנו מאוד כמשרד ממשלתי שתומך גם בסטודנטים באוניברסיטאות הוא שאנחנו רוצים שיהיה שוויון בתמיכה שלנו. כלומר אם המידע של החוקרים באוניברסיטאות לא ממוסה, שגם המלגה של החוקרים ממכוני המחקר התורניים לא תמוסה באותה מידה. כי אנחנו בעצם אותה קופה שמשלמת לשני המקומות. אנחנו בעצם חותרים למצב שבו תהיה שוויוניות. כמובן, השוויוניות הזאת צריכה להיות נדונה במסגרת הדיון שבין מכוני המחקר לבין מס הכנסה לבין האוניברסיטאות – זה עניין של שלושת הגופים האלה. 

היו"ר משה גפני:

אבל העמדה שלך היא שזה צריך להיות באותו מעמד. אל תדברי בשם רשות המסים, הם אנשים מאוד מוכשרים, והם יביעו את עמדתם מאוד ברור. אני מדבר רק מבחינת משרד התרבות שבו את אחראית על נושא התמיכות. 

ציפי גולדברג:

מבחינת משרד התרבות העמדה שלנו היא שתהיה שוויוניות בין שני סוגי המלגות האלה. אנחנו לא יכולים לקבוע האם המלגה הזאת חייבת במס או לא, זה משהו שמכוני המחקר צריכים לעשות מול מס הכנסה. אבל עקרונית אנחנו חותרים לעיקרון השוויוניות. 

היו"ר משה גפני:

 תודה רבה. 


נציגי הסגל הזוטר, בבקשה. 

דניאל מישורי:


אני ד"ר דניאל מישורי, לשעבר יושב ראש הפורום המתאם של ארגוני הסגל האקדמי הזוטר. עמדתנו ביחס לחוק היא כדלהלן- -

היו"ר משה גפני:

הסגל הזוטר זה אלה שהייתה לי בעיה שהחתמתי על ההסכם? כשהיה הסכסוך אם הסגל הזוטר?

דניאל מישורי:

בזמנו היה לנו סכסוך- -

היו"ר משה גפני:

מי היה הנציג שלכם?

קריאה:

זה היה עם הסגל הבכיר.

היו"ר משה גפני:

זה היה הסגל הבכיר? זה היה הסגל הזוטר – שהחתמתי אז את השרה יולי תמיר- -

דניאל מישורי:

כן, זה היה אז.

היו"ר משה גפני:

החתמתי את השרה ואת יושב ראש הוועדה ואת נציג הות"ת, ורק הסגל הזוטר לא חתם. 

אמנון כהן:

 אהה, עכשיו הם באו.

היו"ר משה גפני:

אבל דווקא זה היה לטובתם, נכון?

דניאל מישורי:

זה היה נושא ההצמדה – הסכם הסגל האקדמי הבכיר נקשר בהסכם שכר של הסגל האקדמי הזוטר, הסכם שכר שהסתיים בהצלחה, ובמסגרתו מורים מן החוץ עברו ממסלול מקפח ופוגעני של 8 חודשים בשנה בלי זכויות סוציאליות, ל-12 חודשים בשנה כעמיתי הוראה. זה הישג יפה של משא ומתן בינינו לבין ועד ראשי האוניברסיטאות. 

היו"ר משה גפני:

 מה התרומה שלי לעניין הזה, 1/2 אחוז, 1%?

דניאל מישורי:

העובדה - - - את שרת החינוך, כמובן. 

גם אני לא קיבלתי את חלקי בעניין, זה בסדר.

היו"ר משה גפני:

שנינו מקופחים?

דניאל מישורי:

שני מקופחים.

היו"ר משה גפני:

בבקשה, מה עמדתכם בקשר לחוק? אני מבין שאתם מתנגדים לו.

דניאל מישורי:

לא. האמת היא שאנחנו תומכים בו. התנגדנו לסעיף התמורה כפי שהופיע בטיוטה המקורית, ומאז נפגשנו עם נציגי ור"ה. הבעיה שלנו הייתה שבסעיף התמורה הייתה הסתייגות ראשונה מהתחייבות של הסטודנט שלא לעבוד במהלך תקופת לימודיו. אנחנו סברנו שמדובר בתנאי דרקוני שנלקח מסעיפים מסוימים בתקנונים מסוימים בחלק מהאוניברסיטאות. אנחנו נגד תקנונים מקפחים. אנחנו מבינים שנוסח הסעיף הזה שונה. אנחנו ביקשנו שבמקומו תהיה התחייבות הסטודנט להקדיש את מרב זמנו למחקר. זה מבחינתנו תנאי נורמטיבי סביר, להבדיל מיסורי עבודה ותקנונים מקפחים. הבנתי שהנוסח הוחלף להתחייבות הסטודנט להקדיש את מלוא- -

אלכס מילר:

 לא הוחלף שום דבר.

דניאל מישורי:

או-קיי.

רונית תירוש:

הם מציעים.

שגית אפיק:


הנוסח לא הוחלף.

אלכס מילר:

 אתה לא יכול להתייחס למשהו שלא הוקרא קודם כול- -

שגית אפיק:

לא הוחלף. הנוסח הוא התחייבות של הסטודנט שלא לעבוד במהלך תקופת לימודיו. זה מה שעבר בקריאה הראשונה, וזה מה שמוצע עכשיו.

דניאל מישורי:

אז אנחנו מתנגדים לסייג הזה של התחייבות הסטודנט שלא לעבוד במהלך תקופת לימודיו.

היו"ר משה גפני:

למה?

דניאל מישורי:

חלק גדול מהמלגות הן מאוד נמוכות: מלגה למסטרנט היא 2,000 שקל, מלגה לדוקטורנט לא עוברת בדרך כלל 4,000 שקל, לרוב היא הרבה פחות. לדעתנו, לא ראוי להגביל בצורה כזאת אדם צעיר שיכול להיות גם בעל משפחה וצריך לפרנס את עצמו- -

רונית תירוש:

זה לא "לא ראוי", זה בלתי אפשרי. זה בלתי אפשרי לקבל מלגה של 2,000 שקל ולהגיד, אני גם לא עובד. הוא צריך לפרנס לפעמים משפחה. 

קריאה:


אסור לך לעבוד.

מיכל דויטש:

צריכים לזכור את ההקשר של הדיון. התנאים האלה באו להגדיר את התחום האפור, ולהגיד מתי מלגה שתינתן פטורה ממס, שזאת התמורה שניתנה בשלה. לא דנים פה עכשיו על נוסח התקנון שבין מקבלי מלגות המחקר לבין האוניברסיטה. אתם במגרש של פקודת מס ההכנסה. הכוונה של המציעים הייתה להגדיר את התנאים שבשומות שהיו יכולים להקים יחסי עובד-מעביד ולמסות את הכול. אז אנחנו אומרים שאף על פי ששתי התמורות הללו מתקיימות זה יהיה פטור ממס. לכן אם אתה מוריד את התנאי ועושה אותו רק התחייבות להקדיש את מרב זמנך – אם יהיה תקנון שכן יעבור ותהיה בו התחייבות שלא לעבוד במקום אחר, יכול פקיד שומה להגיד שאולי פה זאת לא תהיה מלגה פטורה, יש פה התחייבות שלא לעבוד, אז זה לא טוב. 

דניאל מישורי:

אדרבה. תמסו מלגות כאלה מכיוון שאנחנו חושבים- - 

מיכל דויטש:

זה כבר מגרש אחר.

דניאל מישורי:

אם מדובר בסעיף שנלקח מתקנון מקפח- -

מיכל דויטש:

זה כבר מגרש אחר, זה לא המגרש שלי. אנחנו התבקשנו על-ידי הכנסת- -

רונית תירוש:

למה בכלל להזכיר את זה? אנחנו מדברים על מלגות, ואנחנו רוצים שהן תהיינה פטורים ממס. למה להזכיר את העניין של עבודה?

זאב אלקין:


יש היום גם סטטוס-קוו בפועל. אתם לא ממסים את זה היום בפועל.

מיכל דויטש:

ממסים מלגות, ויש שומות, ואנחנו בדיונים. הרי כל ההצעה הזאת לידתה בזה שהנושא האפור- -

זאב אלקין:


כי רציתם למסות.

מיכל דויטש:

לא "רציתם", ממסים. יש שומות ניכויים חיות, בועטות ונושמות בטיפול פרקליטות מחוז תל-אביב ובפרקליטות מחוז ירושלים. בכל הדיונים האלה עולה השאלה האם ניתנה תמורה או האם מדובר במתת שמים. אז באנו להגדיר את התנאים. הצעת החוק הזאת הגדירה שאף על פי שמתקיימים שני התנאים הללו ניתן פטור על הסכום שהצענו בתחילת דבריי קודם. אם תנמיכו את הדרישה, כלומר לא התחייבות שלא לעבוד, אלא הקדשת מרב זמנו, יהיה תקנון שאוניברסיטה מסוימת תצליח לכתוב בו "התחייבות שלא לעבוד במקום אחר"; יבוא פקיד השומה ויגיד, מה שפטור בפקודת מס הכנסה זה רק התחייבות להקדיש את מרב הזמן, אולי התחייבות שלא לעבוד, שהיא התחייבות יותר רחבה, כולה חייבת במס. 

קריאות:


- - -

מיכל דויטש:

זאת דעתי, מה שאני אומרת, אבל זאת הייתה הכוונה שלכם.

היו"ר משה גפני:

מיכל, אני רציתי לשאול את המציעים למה הם הציעו את זה בהצעת החוק.

מיכל דויטש:

כי זה מופיע ב- - - של השומות. 

היו"ר משה גפני:

אני רציתי לשאול אותם למה הם הציעו בכלל את הסעיף הזה, הרי הוא לא רלוונטי. הרי אם העיקרון הוא מלגה, אז מה זה משנה אם הוא עובד או לא עובד. זה לא קשור- -

אלכס מילר:

 זה משנה, אני אגיד לך- -

רונית תירוש:

 אני לא מסכימה עם זה.

היו"ר משה גפני:

 תוך כדי דיבור אני מאוד מקשה לדברים שלך וזה גם מפרה לי את המחשבה. הבנתי על מה הוויכוח. הם הציעו הצעת חוק. אם את רוצה לאשר את זה כמו שזה – בסדר; אבל את לא רוצה לאשר את זה כמו שזה. את אומרת שאת מגבילה את הסכומים- -

מיכל דויטש:

אנחנו מציעים להגביל את הסכומים. 

היו"ר משה גפני:

אתם מציעים, זה לא בהצעת החוק שלהם. הרי הטענה היא על המלגה. לפי הצעת החוק שלהם, המלגה זה לא יחסי עובד-מעביד – זה לא חייב במס. אתם אומרים שזה כן נושק לעניין הזה מכיוון שבודקים כמה המלגה, כמה הוא מרוויח, כמה הוא משתכר, אישה עם ילד, אישה בלי ילד. אז את אומרת שאת רוצה את שני התנאים: גם את הגבלת השכר וגם שלא יעבוד בעבודה אחרת.

מיכל דויטש:

לא. זאת הקלה. הרי מה זה "מלגה"? מלגה זה מתת שאין בצידו תמורה. 

היו"ר משה גפני:

נכון.

מיכל דויטש:

אתה שואל, מתי זה לא ייחשב כתמורה, אלא כמלגה? אתה אומר, גם אם יש התחייבות של הסטודנט שלא לעבוד במקום אחר- -

היו"ר משה גפני:

 אם הוא עובד בעבודה אחרת?

מיכל דויטש:

אם יש התחייבות של הסטודנט שלא לעבוד במקום אחר- -

היו"ר משה גפני:

אם הוא עובד בעבודה אחרת?

מיכל דויטש:

זה לא קשור. אם בחוזה המלגה בין מלגאי המחקר לבין האוניברסיטה יש סעיף שכתוב בו שהוא מתחייב שלא לעבוד בעבודה אחרת למרות קיומו של הסעיף הזה יינתן הפטור שאנחנו מציעים. 

היו"ר משה גפני:

אם הוא לא מתחייב?

מיכל דויטש:

אם תנמיכו את הפטור כך שמה שלא ייחשב תמורה זה רק התחייבות שלו להקדיש את מרב זמנו, ואוניברסיטה מסוימת תצליח להחתים על חוזים שיש בהם התחייבות שלא לעבוד, יבוא פקיד השומה ויגיד, שהפטור הוא רק לגבי מלגות שהתמורה שהוא נותן זה התחייבות להקדיש את מרב זמנו, הפטור לא ניתן על המדרגה הנוספת. 

זאב אלקין:


 תסבירי למה. הרי התנאי היותר נמוך מתקיים. 

מיכל דויטש:

צריך להסתכל על נוסח ההצעה. ההצעה אומרת שמלגה זה סכום שניתן לסטודנט ללא תמורה. מהי תמורה? תמורה מכל סוג שהוא, למעט. משמע שאם שני הדברים האלה נמצאים בחוזה זה עדיין לא נחשב מלגה, וזה עדיין יהיה פטור.

זאב אלקין:


 את יכולה לפתור את זה, את יכולה להגיד "או-או". 

מיכל דויטש:

זה בכלל לא במערכת היחסים – אולי כדאי שהאוניברסיטאות יסבירו את זה. אני מדברת לרעתי.

היו"ר משה גפני:

מיכל, תודה. אתה רוצה להשלים את הדברים?

דניאל מישורי:

עמדתנו לא הובנה. אנחנו נגד סעיפים מקפחים בתקנוני המלגות. אנחנו לא רוצים שמס הכנסה יסתכל- -

היו"ר משה גפני:

מה זה נוגע לחוק?

דניאל מישורי:

לפי סעיף מקפח כזה, אתה מקבל מלגה, ואתה לא יכול לעבוד מחוץ לאוניברסיטה או צריך לקבל אישור לכך או כל מיני דברים כאלה. יש כל מיני סעיפים מקפחים נוספים שאנחנו מתמודדים איתם. אנחנו לא רוצים שיגידו, מה אתה רוצה, אפילו בחוק. החוק מכיר באפשרות הזאת למנוע ממך לעבוד. כאשר בן אדם – לא מלגאי – עובד - -

אלכס מילר:

 אבל למה אנחנו לא יכולים לכתוב שזה לא יהיה קשור זה בזה?

היו"ר משה גפני:

מה עושים היום?

דניאל מישורי:

באוניברסיטת תל-אביב אין איסור כזה. אבל יש מקומות שבהם בתוך האוניברסיטה פקולטה מסוימת מחתימה- -

היו"ר משה גפני:

בלי קשר לחוק הזה.

דניאל מישורי:

בלי קשר לחוק.

היו"ר משה גפני:

שגית, אם החוק הזה מתקבל, ולמשל באוניברסיטת תל-אביב שלא מחתימים, מה יקרה אז עם המלגה?

שגית אפיק:

אם זה לא יופיע בסעיף בחוק עלולים לראות בזה תמורה. 

דניאל מישורי:

רק אם יחתימו, ואז לא יחתימו.

מיכל דויטש:

אבל אם לא יחתימו אז נגמר.

קריאה:

לא רוצים שיחתימו. 

היו"ר משה גפני:

 שלושה שבועות היו לכם, שלושה שבועות.

מיכל דויטש:


אנחנו לא מולם. אנחנו אמרנו להם שידברו איתכם.

היו"ר משה גפני:

איתנו?

מיכל דויטש:

כן. אנחנו לא מולם. אבל עכשיו אני גם מבינה מה הוא אומר. הוא אומר שאם זה לא יופיע האוניברסיטה לא תחתים, כי אם היא תחתים היא תהיה חייבת במס. זה בכלל לא המגרש שלנו.

דניאל מישורי:

אנחנו מסכימים, זה הוויכוח שלנו.

זאב אלקין:


 לו התנאי במלגה שהאוניברסיטה תחתים יהיה שאדם לא יעבוד מעבר למכסה מסוימת אתם גם תראו בזה תמורה או לא?

מיכל דויטש:

לא הבנתי.

זאב אלקין:


 אם התנאי בחוזה של המלגה יהיה בכך שהסטודנט לא יעבוד בכלל או לא יעבוד מעל מכסה של 25% או 50%, אתם גם תראו בזה תמורה או לא? 

מיכל דויטש:

זה לא שחור ולבן. כשאתה בודק קיומה של הכנסת עבודה ממקור של 2.2 לפקודת מס הכנסה, אתה בודק את המכלול. 

זאב אלקין:


 לא זה שאלתי. אתם טענתי שאם האוניברסיטה תגביל את הסטודנט, בנוסח החדש שמוצע, שבו האוניברסיטה תחתים את הסטודנט לא לעבוד במקום אחר, אתם תראו בזה תמורה?

מיכל דויטש:

לא. אמרתי שאפשר לראות בזה תמורה במכלול הדברים.

זאב אלקין:


 הבנתי אותך. שאלתי שאלה אחרת: אם המוסד מחתים את הסטודנט לא לעבוד בכלל או לא לעבוד מעבר למכסה מסוימת של אחוז משרה, והוא לא מגביל את הסטודנט למוסד כלשהו,  יש סיכוי לראות גם בזה תמורה או לא?

מיכל דויטש:

לפי הנוסח המוצע בכחול זה לא יהיה תמורה. זה הכי רחב וגבוה.

זאב אלקין:


התמורה תיווצר רק אם מוסד יוצר הטבה כלפי עצמו. 

מיכל דויטש:

שלא נכנס לחריגות.

היו"ר משה גפני:

חבר הכנסת אלקין, בנוסח שאנחנו נביא להצבעה, העקרונות האלה יהיו. אני אבקש מהיועצת המשפטית שתנסח את זה באופן הזה כמו שאנחנו כולנו מדברים. הוויכוח הזה הוא  מיותר. הוא חשוב מבחינה מקצועית כדי ללמוד את העניין, אבל העיקרון של מה שאנחנו נצביע בסופו של דבר יהיה כזה שלא יפגע בנושא. 


אני מבקש מיובל לידור מהמועצה להשכלה גבוהה, לומר את דבריו. בבקשה.  

יובל לידור:


אני רוצה להבהיר בהמשך לדברים של מיכל בהתחלה, שאין כל סיכום של ות"ת על גובה הסכום. נוסף לכך, אנחנו ממתינים לתשובה מלשכת שר האוצר.

מיכל דויטש:

זה הטלפון שקיבלתי שאמרתי לך בהתחלה שהודיעו לי שיש עדיין דברים שנבדקים מול לשכת השר. לכן חשבתי שזה מוסכם. זה מה ששלחתי לוועדה, אז אני חוזרת על מה שאנחנו שלחנו לוועדה. 

היו"ר משה גפני:

 אני לא הבנתי כך.

יובל לידור:

דבר נוסף, אנחנו לא מסכימים לגובה שהוצע עד עכשיו. 

היו"ר משה גפני:

 אתם רוצים יותר נמוך, יותר גבוה, אתם לא רוצים בכלל? מה אתם רוצים?

אלכס מילר:

 הם לא רוצים בכלל את הגובה.

היו"ר משה גפני:

שיגיד. יש לי בקשה אליך, רק שיהיה לך אומץ להגיד את עמדתך. אתה רוצה יותר גבוה, יותר נמוך, אתה לא רוצה בכלל? תגיד את העמדה של המועצה להשכלה גבוהה. 

יובל לידור:

מכיוון ששר האוצר הבטיח להעביר הצעה ביום חמישי האחרון, אנחנו ממתינים להצעה הזאת.

זאב אלקין:


אבל מה העמדה הבסיסית שלכם?

יובל לידור:

העמדה הבסיסית שלנו היא שיכול להיות שלא נהיה חייבים לקבוע סכום. לדעתי, אנחנו אמורים לחתור לכיוון הזה. 

היו"ר משה גפני:

תודה רבה. אז אתם מחכים להצעה משר האוצר?

יובל לידור:

זה נכון ליום חמישי וגם ליום שני.

היו"ר משה גפני:

איזה יום חמישי?

יובל לידור:

יום חמישי האחרון שבו התקיימה שיחה בין שר האוצר לבין יושב ראש ות"ת בנושא הזה, ונכון ליום שני לפני ששר האוצר יצא מן הארץ. אז עדיין לא הועברה ההצעה. 

היו"ר משה גפני:

תודה. יעקב וירשבינסקי, אני מבקש שתדבר לגבי מכוני המחקר. 

רונית תירוש:

 גם אני ארצה לדבר.

נעם סגל:


יש כאן עוד נציגים של הסגל הזוטר.

היו"ר משה גפני:

אני אאפשר לכל מי שביקש. 

יעקב וירשבינסקי:


לגבי מכוני המחקר התורניים, יש דבר שהוא עוד פחות ממכוני מחקר רגילים. מכוני המחקר התורניים אפילו לא יוצרים דבר חדש. הם חוקרים את כתבי היד העתיקים, מפרשים את הדברים- -

היו"ר משה גפני:

רגע, סליחה, לפני זה. אני קיבלתי מכתב מחבר הכנסת אורי אריאל. שכחתי גם להגיד שאנחנו שולחים לו תנחומים על פטירת אביו. הוא העביר לי מכתב שהוא מבקש בו לכלול בהצעת החוק את מכוני המחקר התורניים. אז למען הצדק איתו אני אומר את זה. 

יעקב וירשבינסקי:

אין פה יצירת דבר חדש, כך שאין תמורה. זה סוג מסוים של לימוד שתורתו אמנותו בצורה כזאת של לימוד. לכן אין פה שום יצירה, אין עובד ומעביד, המלגה היא כמעט מלגת קיום, ולכן אני לא רואה מדוע יש- - - 

מיכל דויטש:

זה לא בבסיס המס אז למה לפטור משהו שנמצא מצוי בבסיס המס?

יעקב וירשבינסקי:

אבל היום עשיתם שומות לדברים האלה. 

מיכל דויטש:

אז, כנראה, יש דברים אחרים.

יעקב וירשבינסקי:

אין דברים, זה היה הוויכוח בזמנו.

היו"ר משה גפני:

 אנחנו נכריע בוויכוח הזה. 

שי אהרונוביץ':

השאלה היא אם בחקיקה מתגברים על שומות. אם הטענות שיעקב אומר הן נכונות אז פקיד שומה אמור לקבל אותן, ואם לא בית משפט יקבל אותן, ויקבע השופט שהן לא יהיו בבסיס המס. השאלה מה הצורך לקבוע את זה בחקיקה, כי יבואו עוד כל מיני גופים - -

היו"ר משה גפני:

 אין צורך.

יעקב וירשבינסקי:

שי, אתם יושבים בצד אחד של מתרס וקל לכם מאוד להגיד ללכת לבית משפט. לכם לא עולה כסף, לא עולה זמן, לא שום דבר. העמותות האלה חיות מתקציבים, אין כסף לבתי משפט, יש מתנדבים שעובדים שם וצריכים להקדיש זמן לבתי משפט ולעורכי דין. זאת לא הדרך.

רונית תירוש:

אחלה דרך בשבילם.

יעקב וירשבינסקי:

זאת לא דרך של התנהלות. 

שי אהרונוביץ':

אין כיום כמעט תיקים בבית משפט.

יעקב וירשבינסקי:

לא, כי אתם שמתם שומות ושילמו מיליונים כי אתם יודעים שאין להם הכוח להתנגד לדברים. אתם מיד שמים את היד על הכסף, ובינתיים מעכבים את הכספים, אז גם אין תקציבים ואין עם מה ללכת לבתי משפט. 

מיכל דויטש:

אנחנו לא מעכבים את הכספים.

יעקב וירשבינסקי:

לא אתם. 

היו"ר משה גפני:

 שי, הנושא ברור. יש לך עוד משהו להגיד, יעקב?

בסופו של דבר אין צורך בזה בחקיקה. יכול להיות שאתם צודקים. אני עברתי על כל ספר החוקים של מדינת ישראל, ויש שם הרבה מילים מיותרות. אנחנו נכניס גם לפה את המילים המיותרות האלה גם אם אין בזה צורך. יהיו כמה מילים מיותרות בספר החוקים, מה קרה? זאת הבעיה? 

רונית תירוש:

 זה יחסוך תור בבתי המשפט.

היו"ר משה גפני:

בתי המשפט בכלל לא עושים עליי רושם. להגיד את המילה "בתי המשפט" בבית המחוקקים זה לא בסדר, מכיוון שהתפקיד שלנו הוא לעשות את החוקים כדי למנוע עומס מבתי המשפט. מה אתם שולחים אותנו לבתי המשפט?

מיכל דויטש:

אנחנו לא שולחים לבתי משפט.

היו"ר משה גפני:

חבר כנסת רע הוא חבר כנסת שאומר שבית המשפט יחליט. אני נבחרתי לכנסת כמו כל חבריי. אני לא מצהיר אמונים לחוקי מדינת ישראל – אני מצהיר אמונים רק למדינת ישראל. התפקיד שלי לעשות חוקים ולמנוע מבתי משפט פרשנויות כשאין בהן צורך. אז אל תגידו מילים מיותרות. מילים מיותרות – ביג דיל. כמה מילים מיותרות יש בספר החוקים שאתם הכנסתם? מה את מסתכלת עליי, מיכל?

מיכל דויטש:

אתה מדבר דברים- - 

רונית תירוש:

דברי טעם.

אני בכל זאת רוצה לחזור לעניין התמורה. אני אנסה להסביר מה אני מבינה ותגידו לי איפה אני טועה. 

כתוב בהגדרה של מלגה: "הכול בלבד שלא ניתנת באדם כל תמורה מצד הסטודנט". כשמנסים להסביר מה זה תמורה אני מבינה שככל שיגבילו אותו ויגידו לו שהוא לא יעבוד, בעצם האוניברסיטה מרוויחה שעות עבודה, ואין על השעות שהוא נותן לאוניברסיטה אין מס, נכון? האוניברסיטה הייתה צריכה לתת מס על עבודה של מישהו- -

קריאה:


לא.

מיכל דויטש:

אם הוא עובד הוא לא פה. הצעת החוק הזאת היא רק לתחום האפור, לא לאלה שעובדים.

רונית תירוש:

עובדים באוניברסיטה.

מיכל דויטש:

לא אלה. 

קריאות:

- - -

רונית תירוש:

 אני לא אמרתי שהוא עובד, אלא שאם בתקנון המוצמד לנושא המלגות בכל אוניברסיטה, יירשם שהסטודנט זכאי למלגה, ובלבד שלא יעבוד במקום אחר, המשמעות היא שאת כל שעותיו הוא חייב להקדיש לאוניברסיטה? הוא צריך להעניק לאוניברסיטה את כל חייו.

קריאה:


את כל חייו, לא.

רונית תירוש:

 כמעט.

דניאל מישורי:

האוניברסיטה יכולה לבקש ממנו.

רונית תירוש:

לא "יכולה". אם זה בתקנון זה מפורש, והוא צריך להקדיש את כל זמנו שם. המשמעות היא, למיטב הבנתי, ששעות שהוא נותן לאוניברסיטה היא הרוויחה בגדול. יש לה פה עבד שנותן את עבודתו מבלי לקבל על זה שום תמורה. מס הכנסה בא ואומר, מישהו פה נותן לכם עבודה, ואתם לא משלמים על זה מס. אני כבר לא מדברת על תמלוגים שיקבלו ממחקר, אבל זה נעזוב. זה נשמע לי מאוד הגיוני. זאת אומרת אם האוניברסיטה מרוויחה שעות עבודה מסטודנט, והיא לא משלמת על זה מס, זה לא בסדר. אני מציעה להוציא את זה בכלל, ולנסח משהו כך שהאוניברסיטה לא תוכל בכלל להתנות דבר כזה. 

קריאה:


אנחנו בעד. 

שגית אפיק:

העניין הוא שהורדת התנאי הזה אולי תעזור לסטודנטים כך שזה לא ייכלל בחוזים איתם, אבל זה לא יפתור את הבעיה שאתם מבקשים לפתור לאוניברסיטאות- -

רונית תירוש:

אני לא ביקשתי לפתור לאוניברסיטאות.

שגית אפיק:

אז אם ככה, ורשות המסים מסכימים אתם תמסו אוניברסיטה, והמשמעות תהיה שייתכן  שיהיה מיסוי באוניברסיטה שבה יהיה התנאי הזה. 

רונית תירוש:

 רגע אחד. אני לא רוצה שזה יפגע במלגת הסטודנט – מה שהתכוונו לתת, זה מה שיהיה. הבעיה היא שאני לא יודעת איך עוקבים אחרי זה כשהם לא מנכים מראש. נניח  מראש יגידו שהם יגלמו את אובדן ההכנסה שלהם בגלל המיסוי שהונחת עליהם, ואז הם יקבלו ממילא פחות. תציעי איך פותרים את זה.

דניאל מישורי:

הם פשוט לא יחתימו את המלגאים על סעיפים כאלה.

שגית אפיק:

אם אתם מניחים שלא יחתימו אתכם אז אפשר להוריד את זה מהצעת החוק הזאת; אם יחתימו אתכם ויקטינו לכם את המלגה בעקבות זה - - 

מ"מ היו"ר אמנון כהן:

 אלכס, אתה מסכים לטיעון?
אלכס מילר:

 יש פה משהו שבא כהנחה. אתם צריכים להבין שאם אתם מניחים במאבק שלכם מול המוסדות שהם לא עשו את זה, אי אפשר לקחת את זה כמשהו בתוך החוק. בסופו של דבר בתל-אביב לא החתימו, ובטכניון החתימו; בטכניון לא החתימו, בוויצמן לא החתימו.  אתה לא יכול לצאת מנקודת הנחה שלא, כי אז זה הופך להיות משהו שמכריח אותך לקחת מאבק ולהוביל אותו. אי אפשר להסמיך חוק על המאבק שלך. בתור יושב ראש שדולת הסטודנטים או ארגון הסטודנטים הארצי לא הובלתי הצעות חוק בהנחה שאם אני אוביל את המאבק שלי מול המוסד אני אקבל דבר כזה או אחר. כמו שאמרנו שכל מוסד חייב באגודת הסטודנטים, לא באתי ואמרתי שאולי יכירו ואולי לא, תלוי איך יתנהל המאבק שלי מול המוסד או תלוי איך יהיו הבחירות. זאת לא המטרה; כשמחייבים, מחייבים. אנחנו צריכים להיות מאוד ברורים כשמנסחים את החוק – כן או לא. 

השאלה שלי היא האם יש סייג בחוק שלפיו, מי שמקבל מלגה חד משמעית לא יהיה שום קשר למה שקורה איתו בחוץ – עובד או לא עובד – זה לא קשור. 

רונית תירוש:

זה כמו שאני אמרתי.

אלכס מילר:

 זה כן קשור לניצול של המוסד על-ידי הסטודנט אם הוא עושה פעילות כמוסד ומשתמש במלגה הזאת, והוא משתמש במלגה הזאת כדי להשלים לו את השכר בעבור מה שהוא עושה למוסד. זה צריך להיות הדבר הכי ברור בחוק בלי שום סייגים. 

מיכל דויטש:

אבל אתם באתם עם הצעת חוק שכוונה לשומות ספציפיות שאלו יהיו החוזים. זה היה הוויכוח. בדקנו מ-95' את החוזים בין המלגאים לבין האוניברסיטה – כך רואים האם לצורכי מס מדובר בהכנסה ממקור של הכנסת עבודה – 2.2. שני פריטים שהופיעו בחוזים הללו בין סך כול המכלול היו התחייבות שלא לעבוד במקום אחר והגדרת שם. אני מחזירה אתכם לדיון הראשון מהכנסת הקודמת שהציגו את העניין. אתם אמרתם שלמרות שמופיעים שני התנאים הללו,  האדרת שם והתחייבות שלא לעבוד – זה לא ייחשב תמורה, וזה מה שכתבתם בכחול. 

רונית תירוש:

הבעיה שלנו לא איתכם, את צודקת.

אני מסכימה איתך שאם נאמר "מרבית", ברגע שנגלוש מזה, זה יחזיר אותנו שוב למגרש של מס הכנסה, כי "מרבית" אושר בחוק, אז אם זה "מלוא" אז בואו נדבר על הדלתא. מה אם נגביל את זה "ובלבד שמשרה נוספת שייקח על עצמו לא תעלה על איקס"?  

נועם סגל:


חבר הכנסת תירוש- -

מ"מ היו"ר אמנון כהן:

תן לה לסיים.

רונית תירוש:

 ככה אתם כרגע לא מורשים לעבוד בכלל. אם נכניס את "מרבית", וזה יעשה שינוי הם ייכנסו למגרש של מסים ויגלמו את הפסד ההכנסה שלהם מהמלגה. לכן אני אומרת שנזכיר שם "ובלבד שמשרתו לא תעלה על X".

נועם סגל:

אני נועם סגל מאוניברסיטת תל-אביב. אנחנו מבקשים שבחוקי מדינת ישראל לא תהיה התניה שסטודנט לא יכול לעבוד. אנחנו לא חושבים שעניינה של האוניברסיטה היא מה הסטודנט עושה.

רונית תירוש:

 המשמעות היא שהם יקצצו מהמלגה שלך, כי הם ימסו את העבודה שלך, ומה שהם יפסידו מהכנסותיהם הם יורידו מהמלגה – במקום שייתנו לך 2,000, ייתנו לך 1,000. שווה? אין לי בעיה. אני מציעה משהו שתוכל לעבוד ולהתפרנס. 

דניאל מישורי:

ההערה המוצדקת של מיכל מרשות המסים היא במבט אחורה: רטרואקטיבית הוצאנו שומות כאשר הסעיפים האלה היו קיימים.

מ"מ היו"ר אמנון כהן:

הם עברו על הסכמים שהיו.

דניאל מישורי:

אנחנו, עניינינו – הסכמים שיהיו. זאת אומרת שתחולת החוק קדימה, לא צריכה להיות הסתייגות כזאת – איסור עבודה מחוץ לאוניברסיטה. רטרואקטיבית לגבי השומות האלה כבר הוצאו על סעיף של תקנונים שכבר היו – תפתרו את זה ספציפית מוגבל לשנים אחורה. 

רונית תירוש:

 אני מדברת צפונה. מה אתם רוצים?

דניאל מישורי:

צפונה אנחנו רוצים התחייבות רכה. 

רונית תירוש:

 איזו?

דניאל מישורי:

הקדשת מרב הזמן למחקר. 

רונית תירוש:

 אז אני מסבירה שברגע שזה בחוק ובהינתן שמשתנים התנאים ואוניברסיטה מסוימת תחיל - - - במלוא הזמן שלך - - 

דניאל מישורי:

היא לא תחיל.

רונית תירוש:

 איך אתה יודע?

קריאה:


מכיוון שזה מיד יביא למיסוי.

נועם סגל:

האוניברסיטאות יסכימו לזה.

מ"מ היו"ר אמנון כהן:

תודה. אני רוצה לשמוע את ראשי האוניברסיטאות. מישהו יכול להגיב על ההצעה שמתגבשת פה?

יעקב שול:


שמי יעקב שול, אני סגן הרקטור באוניברסיטה העברית. אני לא עורך דין, ואני לא יכול להיכנס לפלפולי המילים. אני יכול להגיד מה אנחנו רוצים. המלגות משמשות לאפשר לסטודנטים ללמוד. חלק גדול מהלימודים – כמו שסטודנטים לאמנות מציירים כאשר הם לומדים אמנות, וסטודנטים לרפואה מטפלים בחולים כאשר הם לומדים רפואה, סטודנטים חוקרים עושים מחקר כשהם לומדים באוניברסיטאות למחקר. לכן אנחנו חושבים שזה חלק מהלימודים, זאת לא עבודה. האוניברסיטה כאוניברסיטה לא מרוויחה מהמלגות. אנחנו מאפשרים לסטודנטים ללמוד, להשתלם ולהצטיין ברגע שאנחנו נותנים להם את המלגות. לא נותנים לכולם. ישנם מקרים שסטודנטים גם עובדים באוניברסיטה. יש הבחנה בין המסלולים האלה. הסטודנטים שעובדים בהוראה או בפרויקטים אחרים שאינם קשורים למחקר, נמצאים על מסלול תשלומים שונה. אנחנו מבחינים, אנחנו לא מתנים את האחד באחר. 

מ"מ היו"ר אמנון כהן:

 תודה. 

אלכס מילר:

חברת הכנסת תירוש ואני התייעצנו, ומדובר על סעיף שלפיו: "ההתחייבות של הסטודנט שלא לעבוד במהלך תקופת הלימודים". כל המטרה של העניין הזה היא שסטודנט השקיע את מרב זמנו בלימודים, והוא מקבל את המלגה הזאת.

רונית ואני מציעים להוציא את הסעיף הזה. כשאוניברסיטה קובעת את הקריטריונים לקבלת מלגה, היא יכולה לקבוע בהם כמה שעות על הסטודנט להשקיע בלימודיו. בשעות האלה הם יכולים לעשות מה שהם רוצים מבחינת הזמן. זה כבר יהיה מאבק של החברים מול המוסד, כמה הם צריכים להשקיע בלימודים –זה לא במגרש שלנו. אנחנו לא רוצים להתערב בתכנים האקדמיים של המוסדות, זה לא מעניין אותי. הם רוצים שהוא ישקיע 20 שעות בשבוע בשביל לקבל מלגה – אז שיכתבו 20 שעות בשבוע; רוצים 30? שיכתבו 30, יש להם פה נציגים.

מ"מ היו"ר אמנון כהן:

תודה. אדוני, בבקשה. 

מנחם נאמן:


אני עורך הדין נאמן. אני מייצג את ועדת ראשי האוניברסיטאות. אני רוצה לחזור לבסיס הדברים: הסטודנטים שמקבלים מלגות הם סטודנטים שלומדים לתואר שני ושלישי ולומדים לעצמם, בשביל לבנות לעצם קריירה, ולקבל תואר שני ותואר שלישי. 

כמוקבל בכל העולם, גם פה לסטודנטים מצטיינים או מסוימים על סמך קריטריונים אחרים מעניקה מלגות ולהיעזר ולסייע להם ללמוד. המלגות הללו באות בדרך כלל מכספי ציבור או מתמורות, והמטרה שלהם היא שמי שמקבל מלגות יישב וילמד ויקשיב את מרב זמנו ללימודים ולמחקר. 

אלכס מילר:

 אתה כותב את זה בתקנון כדי לקבל מלגה? אנחנו מדברים פה באותו תדר. כשאתה כותב מה הקריטריונים לקבל מלגה – מה אתה כותב שם? מה שאתה רוצה כאוניברסיטה או שאתה רוצה שאני אכתוב לך. 

מנחם נאמן:

חד משמעית אנחנו לא רוצים שתכתוב. ברמה העקרונית. עמו שהציע פורום הסגל הזוטרף יש לכתוב: "להקדיש את זמנו למחקר וללימודים במקום מה שכתוב כרגע.זה מוסכם על כולם – גם מקבל המלגה מבין שהוא צריך להקדיש את זמנו למחקר וללימודים. 


אני רציתי להעלות נושא הרבה יותר חמור, שהעלתה אותו עורכת הדין דויטש מרשות המסים – עניין התקרות של המלגות. 

אלכס מילר:

עצה שלי: אל תעלה משהו – ואין פה אחד שהסכים בכלל לדבר על זה. אתה פותח דיון על משהו שאף אחד מאתנו לא מסכים לו. 

מ"מ היו"ר אמנון כהן:

אתה גורע עכשיו.

אלכס מילר:

 זה שרשות המסים מציעה משהו – הם מציעים. הם יכולים גם להציע לי לרדת מהעניין. 

מ"מ היו"ר אמנון כהן:

אז עדיף לא להעלות - - -

אלכס מילר:

 מבחינתכם מקובלת עליכם ההצעה שהצענו רונית ואני על כך שאת סעיף 1 אנחנו מוציאים, ואתם פותרים את העניין הזה בתקנון של המלגה? 

שולמית גרי:


אנחנו מציעים שייכתב: "מרב זמנו ומרצו- - -

אלכס מילר:

אני לא רוצה להיכנס לזה.  

שולמית גרי:

אני לא חושבת שהם מתנגדים לזה. זאת עמדתם. אני אגיד לך למה יש לזה יתרון – מכיוון שזאת מטרת המלגה.

מ"מ היו"ר אמנון כהן:

מי גברתי?

שולמית גרי:

שולמית גרי, יועצת משפטית של מכון ויצמן ונציגת ור"ה לדיון.


כמו שאמר עורך דין מנחם נאמן, המלגה הזאת אכן מיועדת לכך שהסטודנט יקדיש את מלוא זמנו ומרצו ללימודים. אנחנו מבינים שישנם מוסדות שבהם יש בעיה מכיוון שבעוד מלגת הקיום שניתנת שם היא לא מלגה שמאפשרת קיום בכבוד לסטודנט כזה שמקדיש את מלוא זמנו ומרצו ללימודים, יש מוסדות אחרים שבהם המלגה כן מכבדת ומאפשרת לימוד.


מטעמים אקדמיים אנחנו רוצים שהמגבלה הזאת לגבי הקדשת מלוא זמנו ומרצו ללימודים תישאר מכיוון שזאת המטרה שלנו. המלגה הזאת ניתנת לו בדיוק למטרה הזאת – למצוינות האקדמית שאליה אנחנו מכוונים. לכן  אנחנו לא רוצים שתהיה לקונה בעניין הזה כי סעיף כזה בוודאי חייב להופיע בתקנונים כשאתה נותן מלגת קיום. 

רונית תירוש:

 מה זה "מרב"? על ה"מרב" הזה נלך לבית משפט, זה מה שיהיה.

שולמית גרי:

לא. על "מרב" לא נלך לבית משפט, גם לא הלכו לבתי משפט אחרי זה. 

נועם סגל:

נגיע להסכמות עם האוניברסיטה.

מ"מ היו"ר אמנון כהן:

יש לך עוד משהו להגיד?

שולמית גרי:

אני אומרת שהסטודנטים הסכימו לדבר הזה, וזאת הסכמה שמקובלת עלינו.

מ"מ היו"ר אמנון כהן:

נועם וייצנר, מנכ"ל התאחדות הסטודנטים. בבקשה. מה אתה אומר?

נועם וייצנר:


אני רוצה לברך את הצעת החוק. הפתרון שמוסכם כאן הוא פתרון ראוי. אנחנו גם העלינו עם התאחדות הסטודנטים - - 

רונית תירוש:

- - - שאנחנו העלינו, כן.

 נועם וייצנר:

- - מוסכם כרגע עם הסגל הזוטר- -

קריאה:


לא מוסכם.

נועם וייצנר:

אני לא נכנס למחלוקות בין הסגל הזוטר.


אנחנו רוצים לדבר על שתי הסתייגויות על הגדרת הסטודנט. לפי הגדרת הסטודנט, כפי שהיא מוצגת כרגע בחוק, סטודנט הוא מי שלומד לימודים, לפי חוק המועצה להשכלה גבוהה. אנחנו רוצים להגדיר סטודנט על פי חוק זכויות הסטודנט של חבר הכנסת מילר משנת 2007, שלפיו גם סטודנט שלומד במכללות להוראה ששייכות למשרד החינוך שמוכרים על-ידי המדינה, אבל לא מוכרים על-ידי - - - 

אלכס מילר:

בשביל זה קיים חוק זכויות הסטודנט.

רונית תירוש:

 כן.

אלכס מילר:


 אבל גם ככה אם את מכניסה- -

שגית אפיק:

זה להכניס את הכול.

מ"מ היו"ר אמנון כהן:

 להתחשב בהסתייגות הזאת. מה ההסתייגות השנייה?

 נועם וייצנר:

יש אנשים שמקבלים- - -

מיכל דויטש:


לא, אלה לא מלגות.

שי אהרונוביץ':

אתם תפילו גם את תואר ראשון, לא כדאי לכם. אל תכניס את תואר ראשון לתוך הלופ הזה. 

מיכל דויטש:

זאת טעות. 

שי אהרונוביץ':

פקיד שומה יקרא את זה בעוד שנתיים, ויגיד שגם תואר ראשון בתוך הסיפור הזה וצריך למסות גם אותם. לא כדאי.

רונית תירוש:

 אבל זה לא ממוסה.

שי אהרונוביץ':

אל תכניסי תואר ראשון.

מיכל דויטש:

זה לא ממוסה כי זה לא בבסיס המס.

רונית תירוש:

 אבל זה לא ממסה, מה אכפת לי שייכנס תואר ראשון?

מיכל דויטש:

לא זה לא ממסה, זה פטור.

שי אהרונוביץ':

הוא יגיד שהפטור לא חל. במקרה הספציפי של הסטודנט הזה תשלם מס, אבל אל תכניסי את תואר ראשון פנימה.

רונית תירוש:

מה קורה היום בתואר ראשון?

שי אהרונוביץ':

תואר ראשון לא בפנים. לא נוגעים היום בתואר ראשון, למעט מי שמשמש מתרגל פרונטלי, זה משהו אחר. 

נועם וייצנר:

איך אנחנו יכולים לוודא שמי שמקבל מלגה שעומדת בקריטריונים דומים לאלה של סטודנט מחקר - -

שי אהרונוביץ':

קשה לי לראות. במכללות יש לרוב רק תואר ראשון.

רונית תירוש:

 אבל בחוק שלנו כן כתוב לתואר ראשון.

מיכל דויטש:

זאת טעות. 

שי אהרונוביץ':

תואר ראשון לא יוציא שומות היום. אני הוצאתי את השומות של אוניברסיטת תל-אביב, ולא יצאו שם שומות לתואר ראשון. 

נועם וייצנר:

- - - תואר אקדמי ראשון, זה מה שכתוב.

מיכל דויטש:

זאת טעות. אלה מלגות קיום, לא מלגות שנמצאות בבסיס המס בכלל.


כל הסיפור פה הוא מלגאי המחקר: מסטרנטים ודוקטורנטים. 

רונית תירוש:

 למה? בהגדרה של מלגה זה גם עם שכר לימוד.

מיכל דויטש:

זאת הדרך שבה הוא מקבל את המלגה. במקום לקבל צ'ק לבנק, אומרים לו שתהיה לו הפחתה בשכר לימוד. זה לא משנה. 

אלכס מילר:

 יש לי כמה שאלות: ראשית, מה קורה מבחינת המוסדות אם אנחנו מוציאים את הסעיף על ההתחייבות? האם אנחנו מקבלים את אותו מענה?

 רונית תירוש:

 אין "למעט".

מיכל דויטש:

"למעט" זאת הרחבה מבחינתכם. 

רונית תירוש:

נכון.

שי אהרונוביץ':

למנוע את - - - של פקיד השומה. 

רונית תירוש:

 זה נותן לגיטימציה להכניס את זה בתקנונים.

אלכס מילר:


 רק את הסעיף הזה אני מוסיף.

שי אהרונוביץ':

אם זה לא יהיה, ויהיה בתקנון שהוא מתחייב לא לעבוד, יבוא פקיד השומה ויגיד שברגע שאדם התחייב לא לעבוד בשום מקום אחר, למעט לתת את שירותי המחקר לאוניברסיטה, זה כבר מראה שיש פה יחסי עובד-מעביד.

רונית תירוש:

 אז - - - למסות אותם, הם לא יעשו את זה. 

שי אהרונוביץ':

אז אני אמסה את האוניברסיטאות ונגיע לכאן שוב.

רונית תירוש:

 אז הם לא יעשו את זה. 

שי אהרונוביץ':

אז מצוין.

רונית תירוש:

 לכן נוציא את זה. 

שגית אפיק:

או שהם יגלגלו את זה לסטודנט.

אלכס מילר:


 אנחנו  מורידים את הסעיף הזה.

שגית אפיק:

למעשה, אתם מבקשים להשמיט את ההתחייבות של הסטודנט שלא לעבוד בתקופת לימודיו- -

רונית תירוש:

אני רוצה לשאול את האוניברסיטאות לשם הפרוטוקול, אם אנחנו נוציא את הסעיף הזה, תוציאו אותו בתקנון?

יצחק שריב:


בוודאי. 

שגית אפיק:

שיהיה ברור שאז זה ייחשב תמורה.

שי אהרונוביץ':

אני מציע לשאול אותם גם מה עם התנאים הסוציאליים של הסטודנטים.

רונית תירוש:

 אז ימסו אתכם.

יצחק שריב:

אני סגן נשיא מכון וייצמן. לפני כמה שנים הייתי סטודנט במכון וייצמן וקיבלתי מלגה. לא עבדתי, הקדשתי את זמני ללימודים ולתארים השני והשלישי שעשיתי. 20 שנה לפניי עשתה את זה עדה יונת, למדה במכון, קיבלה מלגת קיום שלא מוסתה, וזה אפשר לה להקדיש את זמנה ללימודים ולמחקר. 

אנחנו לא רוצים לתת מלגות לאנשים שעובדים בתור מלצרים במסעדות. אנחנו רוצים לתת מלגות לאנשים שיבואו וילמדו. 

אלכס מילר:


 אבל למה אתה מחייב אותי- - -

היו"ר משה גפני:

אלכס, אנחנו לא נסיים את הדיון בדרך הזאת.

זאב אלקין:


שאלת הבנה לרשות המסים. אני קודם שאלתי מה היה קורה לו היה כתוב בסעיף הזה "מרב זמנו", והאוניברסיטה הייתה מכניסה סעיף לא לעבוד בכלל או לא לעבוד יותר מרבע משרה או חצי משרה – אתם אמרתם שזה לא היה נחשב תמורה כי אין פה שום- -

מיכל דויטש:

זה לא מה שעניתי. הפוך.

היו"ר זאב אלקין:

 אני אמרתי ככה: נניח שהיה כתוב "להקדיש את מרב זמנו", והאוניברסיטה הייתה מכניסה לתקנון המלגה לא לעבוד – זאת תמורה?

מיכל דויטש:

זה עלול להיחשב תמורה. 

היו"ר זאב אלקין:

 למה?

מיכל דויטש:

בודקים את כל מכלול מערכת היחסים בין המוסד לבין הסטודנט. ככל שהפרמטרים מטים את הכף לכיוון המקור של 2.2 בפקודת מס הכנסה, יכול פקיד השומה להגיד שמדובר בהכנסת עבודה. 

רונית תירוש:

 עכשיו הוא יבין, תני לי להסביר לו. כשאתה כסטודנט נותן שעות לאוניברסיטה ועובד למענה, הם מרוויחים שעות עבודה של איש מקצועי ולא משלמים על זה אפילו רבע מס. לכן הם אומרים, אנחנו לא פראיירים. 

היו"ר זאב אלקין:

 מה זה שעות עבודה?

רונית תירוש:

 כל החיים שלהם הם שם. 

מיכל דויטש:

אתה מחפש את הפרמטרים, האם - - -

היו"ר משה גפני:

מיכל, אנחנו יודעים מה הוועדה מבקשת. אנחנו ננסח את זה באופן כזה שיהיה בסדר. 

מיכל דויטש:

אתם מחפשים- - 

היו"ר משה גפני:

מיכל, אמרתי לא. 

היו"ר זאב אלקין:

 אנחנו מחפשים ניסוח.

רונית תירוש:

 שאלה קטנה ברשותך, אדוני היושב ראש. אתה אומר שבתקנון תכניס דרישה למלוא הזמן עבור הלימודים. מיכל אומרת שכתוצאה מכך היא תמסה את האוניברסיטה כי ברגע שאתם מחייבים אותו לתת לכם שעות עבודה זה דורש מיסוי. 

קריאה:

זה לא שעות עבודה. 

היו"ר משה גפני:

סליחה, אל כמה יחד. אני אאפשר לדבר.

רונית תירוש:

 ככה הם יפרשו את זה. ברגע שאתם דורשים מהם לעבוד כל היום אצלכם ולהקדיש את הזמן, הם יפרשו את זה כעבודה ויבקשו מס מהאוניברסיטה. אתה עדיין תרשום את הדרישה הזאת?

יצחק שריב:

לכן הסייג הזה מופיע בהצעת החוק שלך.

רונית תירוש:

 אני הוצאתי אותו. 

יצחק שריב:

אז כרגע אני לא חושב שהם יסכימו. 

רונית תירוש:

הם יסכימו. עכשיו אתה אומר לי, אני אשים את זה בתקנון?

היו"ר משה גפני:

אני לא אוהב את הדיון הזה על השאלה אם רשות המסים הסכימה או לא הסכימה. השאלה היא אם אנחנו מסכימים או לא מסכימים.

מיכל דויטש:

אנחנו לא במגרש הזה. 

רונית תירוש:

 הם לא במגרש. אני לא יודעת מה יהיה, זאת הנקודה. 

מנחם נאמן:

חברת הכנסת תירוש, לדעתי, אתם מבקשים יותר ממה שהסטודנטים מבקשים. 

רונית תירוש:

 יכול להיות.

מנחם נאמן:

אבל אנחנו רוצים לברך, ובסוף נצא מקללים. להחליף את סעיף 1 שהוא גורף, ואז ההוראה בתקנונים היא גורפת – זה סעיף שעליו כולם מסכימים. מטרת המלגה היא שהסטודנט יקדיש את מרב זמנו ומרצו ללימודים.

רונית תירוש:

 אבל מיכל הסבירה לך שברגע שאתם מחליטים בתקנון של אוניברסיטה להכניס את "מלוא זמנו" לא את "מרב", על הדלתא הזאת הם יתחשבנו במסים. 

מנחם נאמן:

אם זה יהיה כתוב בהצעת החוק יכול להיות שיהיה פתח לטענות של פקיד השומה. במכלול, כמו שאומרת עורכת הדין דויטש, הטענות הללו הן חלשות.

מיכל דויטש:

לא אמרתי שהן חלשות. 

מנחם נאמן:

אני אומר שהן חלשות, לא את.

רונית תירוש:

 אני מבינה שאתם תגיעו לבית משפט. 


בסדר, נשמע את הסטודנטים.

היו"ר משה גפני:

 אני מבקש למצות את הדיון הזה. אורי אבינועם, בבקשה. 


אנחנו צריכים לסיים את הישיבה ב-11:00 וכבר הבנו שאנחנו לא מבינים, אז בקצרה, בבקשה. 

אורי אבינועם:


אני מארגון הסטודנטים לתארים גבוהים בטכניון. אני בא לכאן לראשונה בשם 1,500 מלגאים במדעים ובהנדסה. עמדתם לא נשמעה בדיונים המוקדמים לוועדה, והתחושה שלי היא שיש פה חוסר באינפורמציה. בעבר אנחנו, כל האנשים שהצעת החוק מתייחסת אליהם, היינו מועסקים בשכר באוניברסיטאות, ובאיזשהו שלב הטכניון וגם אוניברסיטאות אחרות הפסיקו את יחסי עובד-מעביד שלהם ועברו למערכת המלגות. מאז אנחנו בתהליך היסטורי כך שב-20 השנה האחרונות, אם עדה יונת קיבלה סכום מסוים, האוניברסיטאות והטכניון, שאת התהליך שבו אני מייצג, שחקו את המלגות, וחוץ מהשחיקה הכספית שלהם יש גם שחיקה במעמד ובזכויות הנלוות. כך שהיום מקומם אותי לשמוע את התייחסות האוניברסיטאות להכנסה החודשית שלי כפרסים ומתנות. 

קריאה:


אתה סטודנט.

אורי אבינועם:

אני לא סטודנט.

היו"ר משה גפני:

לא, לא. אתה לא עונה לאף אחד, אתה מדבר אליי.

אורי אבינועם:

אני מתנצל.

מובן מאליו שכאשר מדובר בפרס ובמתנה אפשר לעשות מה שרוצים אתה. גם אם האוניברסיטאות יסירו מהתקנונים את החיוב, ישנם מנגנונים אחרים שיכולים לכפות על האנשים לבצע את אותה עבודה ולהקדיש את מלוא הזמן, כאשר אין יחסי עובד ומעביד. 

היו"ר משה גפני:

הוא רוצה שיהיו יחסי עובד ומעביד – זאת לא כוונת החוק.


ניצן הדס, בבקשה.

ניצן הדס:


אני מוותר.

היו"ר משה גפני:

מי עוד?

יעקב שול:


אני אשמח להגיב פעם שנייה.

היו"ר משה גפני:

פעם שנייה אין צורך.

יעקב ורשבינסקי:

אני רוצה להאיר נקודה מסוימת. מתווכחים פה אם אוניברסיטה או מוסד יחייבו "מרב". צריכים להיזהר פה בדברים כי מחר פקיד השומה גם יגיד שאם חייבת אותו להגיע בשעה 8:00 כדי לעשות משהו אז יש יחסי עובד ומעביד. צריך להיזהר מהדברים האלה. פקיד שומה יכול להגיד שיש לו חובה לעשות בין השעות 10:00-9:00 דברים מסוימים, זה לא עניין של "מרב", אלא יש עניין של יחסי עובד ומעביד. מזה צריך להיזהר בחקיקה. 

היו"ר משה גפני:

תודה רבה. רונית, בבקשה. 

רונית תירוש:

אם אתם רוצים שהסטודנט ייתן את מלוא שנותיו ללימודים ולמחקר, וזאת מלגת הקיום שלו, אתם תפרישו לו גם פנסיה?

מנחם נאמן:

לא. 

רונית תירוש:

למה לא? הוא יכול היה לעבוד במקביל ולצבור זכויות לפנסיה. 

מנחם נאמן:

את צודקת. בפני סטודנט שלומד לתואר שני ושלישי עומדת בחירה. הוא יכול לממן את לימודיו בעצמו על-ידי עבודה בכל מקום שהוא רוצה, ולממן את הלימודים. לא כל הסטודנטים שלומדים לתואר שני ושלישי מקבלים מלגות. המלגות הן מתנה, לא המצאה ישראלית. בכל העולם סטודנט הוא סטודנט, הוא לא עובד. 

רונית תירוש:

 אבל זאת לא מתנה. זה אינטרס שלך, הוא מצטיין, ואתה רוצה למשוך אותו למחקר. 

מנחם נאמן:

אני לא רוצה. הוא רוצה ללמוד לתואר שני ושלישי, והוא נמצא באוניברסיטה לצורך בניית הקריירה שלו.

רונית תירוש:

 זה לא נכון.

מנחם נאמן:

הבחירה היא שלו. להפוך סטודנט לעובד עם הפרשות סוציאליות ועם פיצויי פיטורים זה פשוט עיוות של המציאות. בכל העולם סטודנט נמצא כדי ללמוד לתואר שני ושלישי כדי שאחרי כן הוא ילך לעבוד. בסך הכול עוזרים לו בלימודים. הוא יכול לממן את לימודיו בעצמו ולבוא להיות בתואר שני ושלישי.

רונית תירוש:

זה לא זה או זה. למה שלא תיתן לו את אותה מלגה כי יש לך אינטרס לקדם אדם מצטיין? אתה לא נותן את זה לכל אדם שלומד לתואר שני ושלישי, רק למצטיינים מאוד מביניהם. לכן תדאג לו גם לפנסיה.

שחר הופמן:


רוב הסטודנטים גם עובדים במקביל באוניברסיטה. 

רונית תירוש:

 לא רוצים לתת להם לעבוד.

שחר הופמן:

אני עורך דין שחר הופמן, אני מייצג את הטכניון. גם במכון וייצמן ובוודאי גם בטכניון, לא רק מותר, אלא מעודדים את הסטודנטים לעבוד במסגרת הטכניון, בהוראה. עבור השעות האלה שהם מקדישים להוראה ולהדרכת סטודנטים בתואר ראשון הם מקבלים שכר. בשנת 2009 נחתם הסכם קיבוצי עם ארגון סגל ההוראה שהוא ארגון מקביל לארגון שחבריו יושבים כאן, ומייצג את אותם סטודנטים לתארים מתקדמים וגם אנשים נוספים שאינם סטודנטים לתארים מתקדמים, כאשר הם מלמדים לתואר ראשון וקורסים נוספים. בעבור השעות המסוימות האלה – ובאמת מגבילים את זה כדי שזה לא יהפוך לרוב הזמן, אלא לחלק קטן מהזמן – הם מקבלים שכר. מהשכר הזה הם מפרישים לפנסיה ולקופות גמל. יש הסכם קיבוצי שמעניק תנאים יפים מאוד.

היו"ר משה גפני:

תודה רבה. כפי שאמרתי בתחילת הישיבה, אני לא מצביע עכשיו, אף על פי שהייתי יכול להצביע. רק אני עומד במילתי, ואני לא מצביע. 

אנחנו נצביע, בעזרת השם, בשבוע הבא. אני מבקש מהיועצת המשפטית של הוועדה לבוא בדברים, כמובן, גם עם חברי הכנסת שירצו לדבר איתך על העניין הזה. 

הצעת החוק שלכם מדברת על כך שהעיקרון הוא שבמלגות האלה אין יחסי עובד-מעביד. מה שהסטודנטים רוצים, אני מבין. אבל אי אפשר ליהנות מכל העולמות. זאת אומרת אם אנחנו נותנים את התנאים שהחברים הנכבדים אמרו, המשמעות של העניין היא שהחוק לא קיים. זה כבר דיון תקציבי בין האוניברסיטאות לבין הסטודנטים. 

אורי אבינועם:


אנחנו מתנגדים לחוק, ואנחנו מעוניינים במלוא הזכויות ובמלוא החובות.

היו"ר משה גפני:

בסדר, מאה אחוז. אתם בסדר גמור, אתם כמו החרדים – אתם לא רוצים חוק, אלא רוצים לנהל משא ומתן על התקציב. 


חבר הכנסת חרמש, לא שמתי לב שנכנסת.

שי חרמש:


אני מנוע מלדבר פה מסיבות אחרות.

היו"ר משה גפני:

 אתה סטודנט?

שי חרמש:


 לא, אני יושב ראש- - -

היו"ר משה גפני:

בסדר, הבנו. אתם יכולים לשכנע את חברי הכנסת כך שבשבוע הבא יצביעו נגד החוק. זה מה שעומד לרשותכם.

אלכס מילר:

 מי זה?

היו"ר משה גפני:

הסטודנטים מהטכניון. 

היו"ר משה גפני:

רבותיי הסטודנטים, יש הצעת חוק של חברת הכנסת רונית תירוש ושל חבר הכנסת אלכס מילר- -

אלכס מילר:

 אני רוצה שתגידו לסטודנטים מהטכניון מה קורה כלפיהם אם החוק לא מתקבל.

היו"ר משה גפני:

אני אגיד לך, מה אתה שואל אותם, הם לא יודעים.

אלכס מילר:


 אבל כשמישהו בא ואומר שהוא מתנגד לחוק, ואנחנו מושכים את החוק – אני רוצה שתסבירו להם מה קורה עם המלגות שלהם, מה הולך להיות, כמה אנשים מלגות, ומה קורה לסטודנטים שאתם מייצגים, וכמה הולכים להידפק.

אורי אבינועם:


- - - נרוויח.

אלכס מילר:


 אם החוק לא יהיה הסטודנטים ירוויחו, כן?

נועם סגל:

חשוב לנו לומר שיש כמה ארגוני סטודנטים. אנחנו מייצגים את ארגון הפורום המתאם של 6 אוניברסיטאות; הארגון של הטכניון מייצג מקרה מאוד מיוחד של הטכניון. רוב ארגוני הסגל הזוטר תומכים בחוק בהסתייגות קטנה. 

היו"ר משה גפני:

 אמרתי שאתם כמו החרדים. 

לא סתם, זאת הייתה בדיחה, זה פשוט לא נכון. 

רונית תירוש:

 זאת מדינת היהודים.

היו"ר משה גפני:

זאת מדינת היהודים, אז מה הם מתנגדים לחוק שלי על בתי הדין?


לסיכום, העמדה שלכם ברורה, הבנו אותה. החוק של המציעים בא להיטיב גם עם הסטודנטים וגם עם האוניברסיטאות. זאת עמדתי. יכול להיות שצריך לעשות שינויים פה ושם בניסוח, אנחנו ננסה לעשות את זה. כמובן, בסופו של דבר זה מוכרע בהצבעה. אז נראה אם העמדה שלכם מתקבלת או העמדה שלהם.


שנית, אני מבקש שבחוק הזה נגיע לנוסח המקורי שאין הגבלה של הסכום. שמעתם את שני הדיונים, אתם שומעים את רוח הדברים – על הנוסח הזה שאתם תביאו אנחנו נצביע- -

מיכל דויטש:

הגבלה בשנים?

היו"ר משה גפני:

 לדעתי, אין צורך.

מיכל דויטש:

אז אין?

היו"ר משה גפני:

הם מדברים איתכם. 

זאב אלקין:


 למה את מתכוונת, הגבלה בשנים?

היו"ר משה גפני:

- - -

נועם סגל:

תכניסו מילואים וחופשת לידה?

מיכל דויטש:

דיברנו על שנת מס, זה לא משנה. 

שי חרמש:


 הכוונה היא שאנשים בגילי לא יוכלו לפנות.

מיכל דויטש:

לא, לא.

היו"ר זאב אלקין:

 הכוונה היא שאם אנשים בגילך יפנו הם חייבים- - -

היו"ר משה גפני:

מיכל, החוק הזה צריך לחול על כל מי שנמצא באותה קטגוריה. גם אם יהיו מילים מיותרות בחוק, אז הן יהיו. אני לא רואה בזה דבר בעייתי. דרך אגב, יש לי הרבה מה לומר בעניין הזה על המילים המיותרות. בחוק יועצי המס לא שמתי מילים מיותרות, ואני אוכל אותה עד עכשיו. אני מעדיף לשים מילים מיותרות, ובעזרת השם בחוקים הבאים שאני מעביר אני אשים הרבה מילים מיותרות. מתברר שאתם – לא באופן אישי, אלא כל מיני פקידים – מנצלים שאנחנו לא שמים מילים מיותרות. אני מבקש מהיועצת המשפטית, שאת כל המילים המיותרות תשים בנוסח. כל המיותרות – כל מה שיש. והכול שיהיה בעברית.

אלכס מילר:


 שיהיה ברור.

היו"ר משה גפני:

בדיוק, להסביר. 

אני מבקש לבוא בדברים עם רשות המסים. כל חבר כנסת או מהאוניברסיטאות רוצה להוסיף – אני בעזרת השם בשבוע הבא מצביע, לא מקיים דיון.

מיכל דויטש:

אפשר לבקש עוד שבוע? הם חוזרים רק ביום שני.

היו"ר משה גפני:

לא. אני לא נוסע לחו"ל, אני לא לוקח חופש. אני עובד כמו חמור. בסדר, תסעו.

 מיכל דויטש:

גם אני לא.

היו"ר משה גפני:

לא דיברתי פה באופן אישי על אף אחד. 

שי אהרונוביץ':

- - - להוציא פה תוצר- -

היו"ר משה גפני:

לא מעניין אותי. בשבוע הבא תהיה הצבעה, בעזרת השם, גם אם זה נופל וגם אם זה יהיה לא מושלם. נעשה אחר-כך תיקון לחוק. תודה רבה, רבותיי, הישיבה נעולה.

הישיבה ננעלה ב-10:50

